Қазақстан Республикасы тәуелсіздігінің 30 жылдығына арналып жазылған, авторлар ұжымы ұсынып отырған монографияда «Екінші Ұстаз» атанған, әлемдік мәдениет пен өркениеттің дамуына елеулі үлес қосқан мұсылман Ренессансы дәуірінің ұлы ғалымы философ Әбу Насыр әл-Фарабидің шығармашылық әлемі қарастырылады. Энциклопедист ғалым ретінде ол философия, этика, логика, музыка теориясы, математика, дін теориясы, мемлекет және құқық теориясы сияқты ғылым салаларын өз ойларымен жетілдірді. Кітапта әл-Фарабидің шығармашылығын зерттеген отандық және шетелдік ғалымдардың еңбектеріне шолу жасалынды, сонымен қатар әл-Фараби философиясының ерекшеліктері мен оның антика дәуірінің, сондай-ақ қазіргі заманғы ойшылардың көзқарастарынан айырмашылығы көрсетіледі. Ұлы ойшылдың әлеуметтік-саяси, этикалық және антропологиялық көзқарастары егжей-тегжейлі зерделенеді. Әл-Фарабидің дін мен философияның арақатынасы жөніндегі ойларына ерекше назар аударылған.

Сондай-ақ орта ғасыр мұсылмандық Ренессансы өркениетінің ірі тұлғалары Әл-Кинди, Әл-Фараби, Ибн-Сина, әл-Ғазали, Ибн Рушд және т.б. сынды ұлы ғұламалардың философиялық ойларымен қатар. Шығыс перепатетизміндегі рационализм ерекшелігі олардың өмірі мен шығармашылығы, ислам мәдениетінің әлемдік өркениетке қосқан үлесі, классикалық мұсылман философиясы тағдыры, әл-Фарабидің орта ғасыр Шығыс пен Батыс философиясына ықпалы философиялық тұрғыдан талданып жазылған.

 Әл-Фараби мұрасының қазақ философиясында алатын орны мен руханият сабақтастығы кеңінен сөз болады. Әл-Фараби ілімін жалғастырушы түркі-қазақ ойшылдарының тәуелсіз Қазақстанның мәдениеті мен рухани құндылықтары әл-Фараби және Алаш тәуелсіздік философиясының, яғни алдыңғы буын, қазіргі заманғы жас буынның идеяларымен салыстырып, талдау арқылы көрсету еңбектің айрықша ерекшелігі болып табылады. Әл-Фараби әлемі және тәуелсіздік философиясы туралы мәселелер оқырман қауымның қызығушылықтарын тудырып, оны жан-жақты зерттеуге талпындырады деп ойлаймыз.

Монографияда әл-Фарабидің философиялық әлеміне және шығармашылық мұрасына қызығушылық танытатын жалпы оқырман қауымға ұсынылады.